ગીતાને ચિંતકો જ્ઞાન, કર્મ અને ભક્તિનો સમન્વયયોગ કહે છે. આપણું જીવન પણ આ જ ત્રણ ઊર્જાનો સરવાળો છે. જ્ઞાન એટલે શું કરવું? કર્મ એટલે કઇ રીતે કરવું અને ભક્તિ એટલે કોના માટે અથવા શા માટે કરવું? આ ત્રણ બાબતે જ્યારે મન ચોક્કસ થાય ત્યારે સફળતાની સીઢીનું નિર્માણ થાય. આધુનિક યુગમાં જ્યારે સાયન્સ અને ટેક્નોલોજી અને માહિતીના બેવડા વિસ્ફોટ સાથે નૈતિક મૂલ્યોના સમાયોજનનો પડકાર માનવ સામે આવીને ઊભો છે ત્યારે ગીતાનો આદર્શ વ્યવહારવાદ અથવા પ્રાગ્મેટિક ફિલોસૉફી સંપોષિત વિકાસનું ઉત્તમ ભાથું પૂરું પાડશે તેમાં કોઇ શંકા નથી.